פריז סן-ז'רמן

היסטוריה

מועדון כדורגל סטאד סן-ז'רמן הוקם בשנת 1904. קבוצת הכדורגל של המועדון שיחקה בליגות האזוריות וזכתה באליפות הליגה הפריזאית בשנת 1957.
בינואר 1969 הוקם בפריז המועדון  אפ סה פריז על בסיס מועדונים פריזאים אחרים אשר נסגרו זה מכבר -"אר סה פריז", "הכוכב האדום פריז" ו"סטאד פרנסה". המועדון החדש קודם ישירות לליגה הצרפתית הבכירה והפך לפופולרי בקרב אוהדי הכדורגל בעיר, אשר מיהרו לרכוש כרטיסי מנויים למשחקי המועדון. עם זאת, קבוצת הכדורגל שאך זה נוצרה מטלאים שונים הכזיבה וירדה לליגת המשנה עוד בעונתה הראשונה. ראשי המועדון הגו, ואחר כך ביצעו, את הרעיון כי איחוד המועדון עם סטאד סן-ז'רמן, מועדון פריזאי נוסף אשר זכה להצלחה מסוימת בליגות האזוריות, הוא אשר דרוש לקבוצה כדי להתייצב. המועדון המאוחד נקרא "פריז סן-ז'רמן" ונוסד באופן רשמי ב-26 ביוני 1970.
בעונה הראשונה הקבוצה שיחקה בליגה השנייה אך הצליחה לזכות במקום הראשון ועלתה לליגת העל. לאחר סיום העונה השנייה ב-1972, בה סיימה הקבוצה במקום ה-15, המועדון פוצל מחדש תחת לחצים של עיריית פריז, אשר רצתה להעביר את מיקום המועדון לסן-ז'רמן. הגורמים המקצועיים במועדון עברו לסה אה מוטראויל ונשארו בליגה הראשונה בשם פריז אף סה. פריז סן-ז'רמן, שהפכה לקבוצה חובבנית, נשלחה לליגה השלישית, שם חזרה על הישגיה הקודמים ועלתה לאחר עונה אחת בלבד לליגת המשנה. ב-1974, לאחר עונה בודדת נוספת בליגת המשנה, סיימה פריז סן-ז'רמן במקום השני ועלתה בחזרה לליגת העל, ממנה לא ירדה עוד עד כה (2019). במקביל לעלייתה של פריז סן-ז'רמן שקעה קבוצת פריז אף סה, שמאז המשיכה לרדת עד לליגה הרביעית. כיום אצטדיונה של פריז סן-ז'רמן, הפארק דה פראנס, עומד במקום בו היה קיים אצטדיונה של פריז אף סה שנהרס עם הידרדרותה של הקבוצה.
הקבוצה רשמה גם הישגים ברמה האירופית עם זכיות באינטרטוטו וגביע המחזיקות.
בשנת 1998 העפילה הקבוצה לשמינית גמר גביע אירופה למחזיקות גביע והוגרלה לשחק מול מכבי חיפה, מחזיקת הגביע הישראלית. המשחק הראשון בין הקבוצות, שהתקיים בפארק דה פראנס, הסתיים בתיקו 1-1. במשחק השני ביניהן ניצחה מכבי חיפה 3-2 לאחר שער בדקות האחרונות של המשחק. הדחה זו גרמה לפיטוריו של המאמן הצרפתי. בשנת 2006 נפגשה הקבוצה פעם נוספת עם קבוצה ישראלית, עת הוגרלה לאותו בית עם הפועל תל אביב במסגרת גביע אופ"א. במשחק ביניהן, שהתקיים בפריז, ניצחה הפועל 4-2. לאחר המשחק החלו מהומות קשות מצד אוהדי פריז ואחד מאוהדיה אף נורה למוות בידי שוטר צרפתי לאחר שניסה לתקוף אוהדים ישראלים.
בקיץ 2008, לאחר שהייתה מועמדת לירידה לליגה השנייה בעונה החולפת, החתימה הקבוצה שלושה שחקנים מן הדרג הראשון בכדורגל, במטרה להשיב את הקבוצה לצמרת הליגה הצרפתית.
בעונת 2009/2010 פריז איכזבה במסגרת הליגה, כשסיימה במקום ה-13 בטבלה, אך בגביע הצרפתי, פריז נחלה הצלחה וזכתה בגביע לאחר ניצחון 1-0 בגמר נגד מונקו, משער של החלוץ הוארו.
באוגוסט 2010, שיחקה הקבוצה נגד אולימפיק מארסיי, במסגרת גמר הסופר קאפ הצרפתי.
המשחק, שנערך בתוניסיה, הסתיים בתוצאה 0-0 לאחר 90 דקות (מכיוון שאין הארכה במסגרת הסופר קאפ הצרפתי), ולאחר מכן הפסידה פ.ס.ז' 4-3 בפנדלים.
בעונת 2010/2011 הגיעה הקבוצה לגמר הגביע הצרפתי לאחר ניצחון בחצי הגמר על קבוצת אנז'ה. במשחק הגמר הפסידה הקבוצה לקבוצת ליל. בעונה זו נפגשה פ.ס.ז' עם מכבי תל אביב במסגרת מוקדמות הליגה האירופית, פ.ס.ז' ניצחה 2-0 בפריז הפסידה 4-3 בבלומפילד, ועלתה לשלב הבתים בליגה האירופית. הקבוצה סיימה את הבית במקום הראשון והעפילה לשלב 32 האחרונות. בשלב זה הקבוצה ניצחה את קבוצת באטה בוריסוב והעפילה לשלב שמינית הגמר, בו הפסידה לקבוצת בנפיקה ליסבון והודחה מהטורניר.
בשנת 2011 נרכשה פריז סן-ג'רמן על ידי רשות ההשקעות של קטר, שהחלה לשפוך על הקבוצה כמות אדירה של כסף, בעיקר על רכישת כוכבים ושחקני חיזוק מהשורה הראשונה, כדי להפוך את הקבוצה לאחת הגדולות באירופה ולזכות בנוסף לאליפויות בליגת העל הצרפתית בכדורגל גם בליגת האלופות של אופ"א. בקיץ 2011 הוציאה הקבוצה כ-81 מיליון יורו על שחקני רכש, כשהבולט ביניהם הוא חאבייר פסטורה שהגיע לקבוצה תמורת 43 מיליון יורו מפאלרמו. את עונת 2011/2012 סיימה הקבוצה במקום השני בליגה הצרפתית אחרי מונפלייה שזכתה באליפות.
ב-2012 החלה תקופת הזוהר של הקבוצה, כאשר האחראי העיקרי לה היה שחקן הרכש השוודי זלאטן איברהימוביץ'. בעונת 2012/2013 זכתה הקבוצה בפעם השלישית בתולדותיה באליפות צרפת, והיא החלה רצף של ארבע זכיות באליפות. בשנת 2017 הקבוצה הייתה שותפה לצמד משחקים היסטורי בליגת האלופות - בשמינית הגמר פ.ס.ז ניצחה בביתה את ברצלונה 4–0, ושלושה שבועות לאחר מכן במשחק הגומלין פ.ס.ז הפסידה 1–6 כששני שערים של ברצלונה נכבשו בתוספת הזמן, וכתוצאה מכך הודחה מליגת האלופות. בחלון ההעברות של קיץ 2017 החתימה את ניימאר תמורת 222 מיליון יורו - ההעברה היקרה בכל הזמנים, ופי 2 מההחתמה היקרה ביותר עד אותו הזמן - פול פוגבה. בנוסף היא שאלה ממונקו את קיליאן אמבפה ממונקו עם סעיף רכישה בסכום של 180 מיליון אירו.
ב-6 במרץ 2018 הודחה הקבוצה בשלב שמינית גמר ליגת האלופות על ידי ריאל מדריד. למרות ההדחה מליגת האלופות, פ.ס.ז' זכתה באותה עונה באליפות צרפת בפעם השביעית בתולדותיה ובגביע הליגה הצרפתי.
ב-6 במרץ 2019 הודחה הקבוצה בשלב שמינית גמר ליגת האלופות על ידי מנצ'סטר יונייטד.